Ffion Hana Thomas	1404778	ECAD6001C
Trawsgrifiad o’r Cyflwyniad
Noswaith dda, hoffwn ddechrau gan ddiolch i chi am y cyfle i ddod i drafod fy mhrosiect. Rwy’n llwyr ymwybodol bod eich amser fel llywodraethwyr yn brin iawn ac rwy’n gwerthfawrogi’n fawr y cyfle i gyflwyno gorolwg cloi o’r hyn sydd ar waith gyda’r prosiect penodol “Mentro” yn Ysgol Ffynnon Ddu.

Nid yw tlodi plant yn broblem sydd yn unigryw i Gymru ond yn sicr mae’n broblem sydd yn effeithio ar Gymru yn enfawr. 

Mae’r ystadegau yng Nghymru yn drawiadol. Yn ôl Llywodraeth Cymru, roedd 24% o holl bobl Cymru yn byw mewn tlodi rhwng 2014 a 2017. Mae hynny’n trosglwyddo i dros 725,000 o bobl. Mae hyn yn drawiadol yn ei hun, ond yn ôl ystadegau’r Undeb Ewropeaidd, Gorllewin Cymru a’r Cymoedd yw’r “rhanbarth” tlotaf yng ngogledd Ewrop gyfan. Dyna raddfa’r broblem yma yng Nghymru ac arwydd o’r her sydd o’n blaenau yma i geisio rhoi’r cyfle gorau i’n disgyblion ni i ffynnu.

Y prosiect rwy’n arwain o fewn yr ysgol yw prosiect “Mentro”. Mae’r prosiect yn ceisio lleddfu’r effeithiau mae tlodi ac amddifadedd yn cael ar ein disgyblion gan sicrhau pecyn o gefnogaeth a chymorth iddyn nhw a’u teulu.

Fel y byddwch yn ymwybodol fel llywodraethwyr, mae 38.7% o ddisgyblion yn derbyn Prydau Ysgol am Ddim sydd yn sylweddol uwch na’r cyfartaledd cenedlaethol. Mae prosiect “Mentro” yn targedu’r disgyblion hyn yn benodol, gan gydweithio gyda nhw a’u rhieni i ddatblygu ei sgiliau darllen sydd wedi’u hadnabod fel rhai gwan.

Mae’r ystod o sefyllfaoedd sy’n gallu rhoi disgyblion o dan anfantais yn eang iawn a cheir cydnabyddiaeth genedlaethol a rhyngwladol nad oes un diffiniad penodol o sut ydym yn dynodi bod rhywun yn “difreintiedig”. Yn hytrach, mae’n bwysig trin bob achos a sefyllfa pob disgybl yn unigol gan sicrhau bod yr ystod eang o sefyllfaoedd yn cael ei ystyried yn lawn er mwyn rhoi’r cyfle gorau iddynt lwyddo. Byddaf yn trafod union brosesau gweithrediad y prosiect yn hwyrach yn y cyflwyniad ond rydym wedi datblygu system sydd yn ystyried amryw o sefyllfaoedd sydd yn effeithio ar berfformiad a chyfleoedd disgybl.

Nod y prosiect yn gyffredinol yw codi sgiliau llythrennedd, ac yn benodol sgiliau darllen, disgyblion rydym yn adnabod sydd o dan anfantais. Byddwn yn cyflawni hyn trwy broses drylwyr o adnabod y disgyblion hynny a’u teuluoedd sydd angen y gefnogaeth a’r ymyrraeth cyn teilwra pecyn o gymorth a gweithgareddau iddyn nhw. Fel rhan o’r pecyn byddwn yn sicrhau bod rhieni a gwarchodwyr y disgyblion dan sylw yn rhan ganolog o’r prosiect gan anelu i sicrhau cynnydd yn ymrwymiad rhieni tuag at addysg eu plant a’u cefnogi nhw i allu darparu cymorth a chefnogaeth yn y cartref.

Mae ystadegau’n dangos bod y gwahaniaeth yn y canran rhwng y disgyblion mwyaf difreintiedig a’r lleiaf difreintiedig sydd yn cyrraedd y lefel disgwyliedig yn Saesneg ar ddiwedd cyfnod allweddol 2 yng Nghymru yn 16.3%. Hynny yw, mae 94.2% o ddisgyblion o’r ardaloedd mwyaf breintiedig yn cyrraedd y lefel disgwyliedig tra bod hyn yn cwympo i 78.2% o ddisgyblion sy’n dod o’r ardaloedd mwyaf difreintiedig. Mae hyn yn rhywbeth sydd rhaid mynd i’r afael ag e. Mae’n rhaid sicrhau bod pob disgybl, beth bynnag eu cefndir neu ei hanes teuluol yn deall bod ganddyn nhw'r un cyfleoedd a’r un gobaith o ddyfodol llewyrchus ac sydd gan bob disgybl arall.

Y cam gyntaf o’r prosiect bydd adnabod y disgyblion bydd yn elwa fwyaf o’r gefnogaeth. Bydd hyn yn gam hollbwysig er mwyn sicrhau llwyddiant tymor hir i’r gwaith. 

Mae tystiolaeth gref o Estyn bod y bwlch rhwng cyrhaeddiad disgyblion sydd o dan anfantais a disgyblion mwy breintiedig yn cynyddu yn sylweddol wrth symud trwy’r cyfnodau allweddol gyda’r bwlch yn 18% yn y Cyfnod Sylfaen a Chyfnod Allweddol 2 cyn cynyddu’n sylweddol yng Nghyfnod Allweddol 3 a 4. Mae’n bwysig felly sicrhau bod y disgyblion sydd o dan y bygythiad mwyaf o ddiffyg cyrhaeddiad yn cael ei adnabod yn gynnar iawn yn eu haddysg. I’r perwyl hyn, bwriedir adnabod rhestr hir o ddisgyblion posib i dderbyn ymyrraeth ar ddiwedd blwyddyn 1. Bydd hyn yn sicrhau cyfle gwirioneddol i wella safonau wrth iddyn nhw symud trwy’r ysgol ac mewn i Gyfnod Allweddol 2.

Wedi adnabod y disgyblion posib ar ddiwedd blwyddyn 1 bydd ail gam y prosiect yn monitro’r disgyblion yn fwy dwys yn ystod mis cyntaf blwyddyn 2 er mwyn tynnu rhestr fer. Wedi hyn, byddwn yn cychwyn ar y daith o gyfathrebu gyda rhieni am ymwneud eu plentyn yn y prosiect. Mae tystiolaeth genedlaethol a rhyngwladol bod cynnwys rhieni yn natblygiad addysg eu plant mor gynnar â phosib yn golygu partneriaethau mwy cadarn sydd yn ei dro, yn arwain at rieni yn cynnig mwy o gefnogaeth i’w plant trwy gydol eu cyfnodau yn yr ysgol.

Y cam nesaf bydd sefydlu’r gweithgareddau sydd yn rhan o’r ymyrraeth. Bydd y cynllun yma yn dilyn trywydd cydnabyddedig gan y Joseph Rowntree Foundation gan gyfuno addysgu ffurfiol gyda gweithgareddau sydd wedi ffocysu ar ddisgyblion, teulu a’r gymuned. Yn gyntaf byddwn yn sefydlu amserlen ymyrraeth darllen o 9 tan 9.30 dwywaith yr wythnos. Bydd y disgyblion yn ymgymryd mewn sesiynau yn wythnosol gan sicrhau nad oes mwy na 3 disgybl yn rhan o bob grŵp er mwyn sicrhau tegwch. Arweinir y sesiynau gan aelodau o’r gymuned leol sydd yn cynnig eu hamser i gefnogi’r disgyblion a chefnogi ei sgiliau darllen. Mae hyn yn helpu i adeiladu hyder y disgyblion yn breifat sydd yn angenrheidiol cyn iddyn nhw allu datblygu hyder cyhoeddus. Yr ail weithgaredd bydd Clwb Darllen Cŵl i gymryd lle tu allan i oriau ysgol bydd yn agored i bawb er yn amlwg byddwn yn targedu yn benodol y disgyblion sydd wedi’u hadnabod yn y broses gynt.

Wedi sefydlu’r ddau weithgaredd yma, byddwn yn datblygu ymgais penodol i gynnwys rhieni’r disgyblion sydd wedi eu targedu yn welliannau a datblygiadau eu plant. Bwriedir cadw cofnod mewn llyfr cyswllt a bydd y rhieni yn derbyn diweddariadau ar hynny yn wythnosol ble bydd disgwyl iddyn nhw gynnig sylwadau ar yr hyn a nodir yn y llyfr. Yn ychwanegol, bydd ymgyrch i fagu perthynas gyda rhai rhieni penodol a’u gwahodd i’r sesiynau Clwb Darllen Cŵl er mwyn datblygu’r perthynas ymhellach, a chynyddu ymwneud y rhieni gydag addysg eu plant. Yn yr hir dymor, byddwn yn gobeithio gallu cynyddu sgiliau llythrennedd y rhieni yn ogystal â’r plant a chynnig cyfleoedd i’r rhieni sydd angen cefnogaeth i dderbyn hynny, gan symud ymlaen at waith neu addysg bellach.

Fel ydych wedi clywed eisoes, mae nifer fawr o rhanddeiliaid yn rhan o’r prosiect yma, yn uniongyrchol ac yn anuniongyrchol. Rydym eisoes wedi clywed am ymwneud rhieni’r disgyblion ond yn holl bwysig hefyd bydd ymwneud yr athrawon o fewn yr ysgol. Rwyf wir yn teimlo bod modd i’r ysgol yma arwain ar y gwaith o arbenigo ar ymyraethau yn ymwneud â thlodi - o fewn y clwstwr lleol o ysgolion ond hefyd ymhellach. Noda Estyn nad oes yna “gymuned dysgu broffesiynol” sydd yn gwneud hynny ar hyn o bryd, felly amser i Ysgol Ffynnon Ddu camu i’r adwy!

Bydd cydweithio amlasiantaethol hefyd yn holl bwysig i’r prosiect yma gyda nifer o’r disgyblion a’u teuluoedd eisoes yn adnabyddus i asiantaethau cymdeithasol. Disgrifir y gwaith amlasiantaethol hwn fel y “tîm o amgylch y teulu” gan raglen Teuluoedd yn Gyntaf ac os ydym am gyfrannu at wella cyrhaeddiad a bywydau’r teuluoedd hyn, mae’n hynod bwysig i ni gydweithio yn effeithiol er mwyn rannu’r wybodaeth a’r datblygiadau diweddaraf gyda’r gwaith.

Yn allweddol i lwyddiant prosiect “Mentro” bydd monitro a gwerthuso, a hynny’n barhaus. Rydym yn bwriadu sefydlu meini prawf llwyddiant penodol i’r prosiect a byddwn yn monitro'r rhain ar gyfnodau penodol. Bydd y meini prawf llwyddiant yn cynnwys monitro cynnydd uniongyrchol megis cynnydd yn lefelau llythrennedd disgwyliedig disgyblion a chynnydd yn lefelau ymgysylltu rhieni gyda’r ysgol ond byddwn hefyd yn monitro meini prawf llwyddiant anuniongyrchol sydd yn deillio o’r prosiect megis unrhyw gynnydd yn lefelau presenoldeb disgyblion sydd yn rhan. Gwelwyd enghraifft mewn un ysgol o bresenoldeb disgyblion yn cynyddu 6 phwynt canran o achos ymyrraeth o’r fath. Yn ogystal â monitro data unigolion, bydd modd hefyd grwpio data er mwyn adnabod tueddiadau cyson a chymharu canlyniadau.

Yr un mor bwysig â monitro meini prawf ffurfiol bydd casglu tystiolaeth ansoddol ac anffurfiol yn barhaus er mwyn gallu addasu neu newid dulliau’r prosiect os nad yw unrhyw elfen yn gweithio fel roeddwn yn gobeithio. Mae hyn yn cynnwys sicrhau bod llais y disgyblion yn rhan ganolog o hyn. Nid yn unig yw casglu barn disgyblion yn arfer dda ond mae hefyd yn creu ymdeimlad o berthnasedd ymysg y disgyblion ac yn eu cynorthwyo nhw i deimlo eu bod yn rhan o gynllunio’r broses gyfan.

Rwy’n gobeithio’n fawr eich bod wedi mwynhau fy ngwibdaith cloi o amgylch prosiect “Mentro”. Os byddwch yn awyddus i dderbyn diweddariad ar gynnydd y prosiect ar unrhyw adeg yn y dyfodol, byddaf yn hapus i ddarparu hynny i chi.

Diolch o galon am eich amser, ac oes yna unrhyw gwestiynau?

